5. ทรัพย์สินที่ใช้ในการประกอบธุรกิจ

5.1 ทรัพย์สินหลักที่ใช้ในการประกอบธุรกิจของบริษัทฯและบริษัทย่อย

1) บริษัท ศรีไทยซุปเปอร์แวร์ จำกัด (มหาชน)

-   สำนักงานใหญ่ และโรงงาน 4 แห่ง คือ

  ก. สำนักงานใหญ่และโรงงานสุขสวัสดิ์ เนื้อที่ 22 ไร่ 3 งาน 7 ตารางวา

  ข. โรงงานบางปู เนื้อที่ 6 ไร่ 3 งาน 89 ตารางวา

  ค. โรงงานอมตะนคร ชลบุรี เนื้อที่ 49 ไร่ 0 งาน 98 ตารางวา

  ง. โรงงานโคราช เนื้อที่ 48 ไร่ 0 งาน 0 ตารางวา

-   ศูนย์จำหน่ายสินค้ารวม 15 สาขา ในเขตปริมณฑลและต่างจังหวัด

มูลค่าสุทธิตามบัญชี ณ 31 ธันวาคม พ.ศ. 2555 ของทรัพย์สินหลักของบริษัทฯประกอบด้วย

+------------------------+-------------+---------------+-------------+
|                        |             | หน่วย : ล้านบาท |             |
+------------------------+-------------+---------------+-------------+
| ทรัพย์สิน                 | ที่ดินและอาคาร | เคร           | รวม         |
|                        |             | ื่องจักรและอุปกรณ์ |             |
+------------------------+-------------+---------------+-------------+
| สำนักงานใหญ่และ          | 248.04      | 425.33        | 673.37      |
|                        |             |               |             |
| โรงงานสุขสวัสดิ์           |             |               |             |
+------------------------+-------------+---------------+-------------+
| โรงงานบางปู             | 33.85       | 183.69        | 217.54      |
+------------------------+-------------+---------------+-------------+
| โรงงานอมตะนคร ชลบุรี     | 328.37      | 1,932.41      | 2,260.78    |
+------------------------+-------------+---------------+-------------+
| โรงงานโคราช            | 132.93      | 271.48        | 404.41      |
+------------------------+-------------+---------------+-------------+
| ศูนย์จำหน่ายสินค้า          | 76.40       | -             | 76.40       |
+------------------------+-------------+---------------+-------------+
| รวม                    | 819.59      | 2,812.91      | 3,632.50    |
+------------------------+-------------+---------------+-------------+

มูลค่าสุทธิตามบัญชีของทรัพย์สินดังกล่าวเพิ่มขึ้นจากปี พ.ศ. 2554 จากการจัดหาสินทรัพย์เพิ่มเติม
ซึ่งสุทธิด้วยการจำหน่ายสินทรัพย์และค่าเสื่อมราคาระหว่างปี พ.ศ. 2555
โดยบริษัทฯได้แสดงรายละเอียดการเคลื่อนไหวของมูลค่าตามบัญชีของที่ดิน อาคาร และอุปกรณ์
ในหมายเหตุประกอบงบการเงินสำหรับปี สิ้นสุดวันที่ 31 ธันวาคม พ.ศ. 2555 หัวข้อ 14 ที่ดิน
อาคารและอุปกรณ์ – สุทธิ หน้า 46 – 50

นอกจากนี้ บริษัทฯได้เช่าพื้นที่อาคารส่วนหนึ่งในปี พ.ศ. 2553
เพื่อใช้เป็นสำนักงานขายของธุรกิจเครือข่ายเอสเนเจอร์ โดยมีระยะเวลาการเช่า 3 ปี
ค่าใช้จ่ายในการเช่าพื้นที่สำหรับปี พ.ศ. 2555 เป็นเงินจำนวน 7.31 ล้านบาท

หลักประกันและทรัพย์สินที่ติดจำนอง

ทรัพย์สินที่ติดจำนองของบริษัทฯเพื่อเป็นหลักประกันเงินกู้ยืมระยะยาวในโครงการเงินทุนหมุนเวียนเพื่อการอนุรักษ์พลังงานและวงเงินสินเชื่อหมุนเวียนที่บริษัทฯได้รับจากธนาคารพาณิชย์ในประเทศ
2 แห่ง ตามสัญญาให้สินเชื่อจำนวน 1 ฉบับ และสัญญาแก้ไขเพิ่มเติมสัญญาให้สินเชื่อจำนวน 5 ฉบับ
(รวมเรียกว่า “สัญญาให้ สินเชื่อฯ”) ประกอบด้วย :-

1.  จำนองที่ดินพร้อมสิ่งปลูกสร้างของโรงงาน 3 แห่ง คือ โรงงานบางปู โรงงานอมตะนคร
    ชลบุรี และโรงงานโคราช

2.  สลักหลังกรมธรรม์ประกันภัยสำหรับการประกันภัยในทรัพย์สินที่ติดจำนอง
    โดยให้ธนาคารผู้ให้สินเชื่อทั้งสองรายเป็นผู้รับผลประโยชน์แต่เพียงผู้เดียว (Sole Loss
    Payee)

อนึ่ง บริษัทฯได้ลงนามในสัญญาแก้ไขเพิ่มเติมสัญญาให้สินเชื่อ ฉบับที่ 6 กับธนาคารพาณิชย์ในประเทศ
2 แห่ง ซึ่งเป็นผู้ให้สินเชื่อ เมื่อวันที่ 30 กรกฎาคม พ.ศ. 2555
เพื่อยกเลิกวงเงินสินเชื่อหมุนเวียนตามสัญญาให้สินเชื่อฯดังกล่าว
และส่งผลให้ทรัพย์สินที่ติดจำนองของบริษัทฯดังกล่าวยังคงผูกพันและคงเหลือเป็นหลักประกันเพียงเงินกู้ยืมระยะยาวในโครงการเงินทุนหมุนเวียนเพื่อการอนุรักษ์พลังงานซึ่งมีภาระหนี้
ณ วันที่ 31 ธันวาคม พ.ศ. 2555 จำนวน 35.59 ล้านบาท

อย่างไรก็ตาม
บริษัทฯได้เจรจาขอไถ่ถอนหลักประกันจำนองทรัพย์สินที่คงเหลืออยู่ทั้งหมดและได้รับอนุมัติจากผู้ให้สินเชื่อทั้งสองแห่งในเดือนธันวาคม
พ.ศ. 2555
ซึ่งจะทำให้บริษัทฯไม่มีทรัพย์สินที่ติดจำนองอีกต่อไปโดยบริษัทฯคาดว่าจะสามารถดำเนินการไถ่ถอนจำนองได้แล้วเสร็จภายในไตรมาส
2 ปี พ.ศ. 2556

นอกจากนี้
วงเงินกู้ยืมระยะยาวที่บริษัทฯได้รับเพิ่มเติมจากธนาคารพาณิชย์ในประเทศเพื่อการลงทุนตามแผนงานประจำปีและการใช้จ่ายฟื้นฟูโรงงานอมตะนคร
ชลบุรี เป็นวงเงินกู้ยืมระยะยาวที่บริษัทฯไม่ต้องนำทรัพย์สินของบริษัทฯไปจำนองเพิ่มเติมแต่อย่างใด
โดยมีเพียงข้อตกลงที่จะไม่ก่อภาระผูกพันหรือทำนิติกรรมใดๆ
ในที่ดินพร้อมสิ่งปลูกสร้างและเครื่องจักรทั้งหมดของบริษัทฯทั้งที่มีอยู่ในปัจจุบันหรือที่จะมีขึ้นในอนาคต
(Negative Pledge)
และมอบให้ผู้ให้สินเชื่อเป็นผู้รับผลประโยชน์ตามกรมธรรม์ประกันวินาศภัยของบริษัทฯเท่านั้น
ซึ่งเป็นไปตามนโยบายการจัดหาวงเงินสินเชื่อในปัจจุบันของบริษัทฯที่วงเงินสินเชื่อต่างๆ
ที่จะเพิ่มเติม จะต้องไม่มีเงื่อนไขหลักประกันที่เป็นการจำนองหลักทรัพย์ใดๆ ของบริษัทฯ

2) บริษัท โคราช ไทย เทค จำกัด

  บริษัท โคราช ไทย เทค จำกัด (“KTT”)
  ใช้พื้นที่ส่วนหนึ่งของโรงงานโคราชของบริษัทฯเป็นที่ตั้งสำนักงานและโรงงาน ซึ่งมีเนื้อที่ 4 ไร่ 1
  งาน 30 ตารางวา โดยทำสัญญาเช่าจากบริษัทฯในระหว่างปี พ.ศ. 2554 ระยะเวลาการเช่า
  3 ปี และมีอัตราค่าเช่าปีละ 1.25 ล้านบาท

  นอกจากนี้ KTT
  ยังมีเครื่องจักรและอุปกรณ์ในการผลิตเป็นทรัพย์สินหลักโดยถือกรรมสิทธิ์ของตนเองและไม่ติดภาระจำนองกับบุคคลใดๆ
  โดยวงเงินสินเชื่อระยะยาวและวงเงินสินเชื่อหมุนเวียนที่ KTT
  ได้รับจากธนาคารพาณิชย์ในประเทศ 2 แห่ง
  มีหลักประกันเป็นการค้ำประกันโดยบริษัทฯซึ่งเป็นผู้ถือหุ้นในสัดส่วนร้อยละ 100.0 ทั้งนี้ ณ วันที่
  31 ธันวาคม พ.ศ. 2555 KTT
  มีภาระหนี้เงินกู้ยืมระยะยาวและวงเงินสินเชื่อหมุนเวียนดังกล่าวจำนวน 50.0 ล้านบาท และ
  50.0 ล้านบาท ตามลำดับ

3) บริษัท พี.อี.ที. บโลว์ จำกัด

  บริษัท พี.อี.ที. บโลว์ จำกัด (“PETB”)
  ใช้พื้นที่ส่วนหนึ่งของสำนักงานใหญ่ของบริษัทฯเป็นที่ตั้งสำนักงานและโรงงาน ซึ่งมีเนื้อที่ 1 ไร่ 1
  งาน 13 ตารางวา โดยทำสัญญาเช่าจากบริษัทฯในระหว่างปี พ.ศ. 2554 ระยะเวลาการเช่า
  3 ปี และมีอัตราค่าเช่าปีละ 2.95 ล้านบาท

  นอกจากนี้ PETB
  ยังมีเครื่องจักรและอุปกรณ์ในการผลิตเป็นทรัพย์สินหลักโดยถือกรรมสิทธิ์ของตนเองและไม่ติดภาระจำนองกับบุคคลใดๆ
  โดยวงเงินสินเชื่อระยะยาวและวงเงินสินเชื่อหมุนเวียนที่ PETB
  ได้รับจากธนาคารพาณิชย์ในประเทศ
  มีหลักประกันเป็นการค้ำประกันโดยบริษัทฯซึ่งเป็นผู้ถือหุ้นในสัดส่วนร้อยละ 100.0 ทั้งนี้ ณ วันที่
  31 ธันวาคม พ.ศ. 2555 PETB
  มีภาระหนี้เงินกู้ยืมระยะยาวและวงเงินสินเชื่อหมุนเวียนดังกล่าวจำนวน 25.0 ล้านบาท และ
  25.0 ล้านบาท ตามลำดับ

4) บริษัท พีอีที สยาม จำกัด

  บริษัท พีอีที สยาม จำกัด ยังไม่ได้เริ่มดำเนินธุรกิจในปี พ.ศ. 2555
  จึงยังไม่มีการจัดหาทรัพย์สินที่จะใช้ในการประกอบธุรกิจ

5) Srithai (Vietnam) Company Limited

  สำนักงานและโรงงานตั้งอยู่บนเนื้อที่ 18 ไร่ 3 งาน
  ซึ่งทำสัญญาเช่าจากผู้ประกอบการในนิคมอุตสาหกรรมของประเทศเวียดนาม
  อายุของสิทธิการเช่ามีระยะเวลา 38 ปี นับแต่วันที่ 12 กรกฎาคม พ.ศ. 2540
  และมีอัตราค่าเช่าปีละ 36,000 เหรียญดอลลาร์สหรัฐอเมริกา นอกจากนี้ Srithai
  (Vietnam) Company Limited (“SVN”)
  ยังมีเครื่องจักรและอุปกรณ์ในการผลิตเป็นทรัพย์สินหลักโดยถือกรรมสิทธิ์ของตนเองและไม่ติดภาระจำนองกับบุคคลใดๆ
  โดยวงเงินสินเชื่อระยะยาวและวงเงินสินเชื่อหมุนเวียนที่ SVN
  ได้รับจากธนาคารพาณิชย์ในประเทศเวียดนาม
  มีหลักประกันเป็นการค้ำประกันโดยบริษัทฯซึ่งเป็นผู้ถือหุ้นในสัดส่วนร้อยละ 100.0 ทั้งนี้ ณ วันที่
  31 ธันวาคม พ.ศ. 2555 SVN มีภาระหนี้เงินกู้ยืมระยะยาวจำนวน 64,323 ล้านเวียดนามด็อง
  กับ 8.45 ล้านเหรียญดอลลาร์สหรัฐอเมริกา และวงเงินสินเชื่อหมุนเวียนจำนวน 5.0
  ล้านเหรียญดอลลาร์สหรัฐอเมริกา

  ในเดือนตุลาคม พ.ศ. 2555 SVN
  ได้ทำสัญญาเช่าที่ดินและสิ่งปลูกสร้างจากผู้ประกอบการในนิคมอุตสาหกรรมของประเทศเวียดนามเพิ่มเติมเพื่อขยายพื้นที่การผลิต
  โดยตั้งอยู่บนเนื้อที่ 2 ไร่ 88.75 ตารางวา
  และอยู่ไม่ไกลจากที่ตั้งของสำนักงานและโรงงานเดิม อายุของสัญญาเช่ามีระยะเวลา 4 ปี
  นับแต่วันที่ 24 ตุลาคม พ.ศ. 2555 และมีอัตราค่าเช่าปีละ 70,389
  เหรียญดอลลาร์สหรัฐอเมริกา ทั้งนี้ SVN มีสิทธิที่จะต่ออายุสัญญาเช่าดังกล่าวได้ครั้งละ 4 ปี รวม
  4 ครั้ง รวมเป็นระยะเวลาที่ต่ออายุสัญญาเช่าได้ทั้งสิ้น 16 ปี ซึ่งจะทำให้สัญญาสิ้นสุดในปี พ.ศ.
  2575

6) Srithai Superware India Limited

  สำนักงานและคลังสินค้าตั้งอยู่ในเมือง Gurgaon, Mumbai และ Bangalore
  โดยเป็นการทำสัญญาเช่าจากผู้ให้เช่าแต่ละราย และมีระยะเวลาการเช่า 3-5 ปี
  ค่าใช้จ่ายในการเช่าพื้นที่ทุกแห่งสำหรับปี พ.ศ. 2555 รวมเป็นเงินจำนวน 4.39 ล้านบาท
  นอกจากนี้ ทรัพย์สินหลักอื่นที่ Srithai Superware India Limited (“SSI”)
  ใช้ในการประกอบธุรกิจจะเป็นทรัพย์สินจำพวกเครื่องตกแต่งและอุปกรณ์สำนักงาน
  เนื่องจากธุรกิจของ SSI เป็นธุรกิจซื้อมาขายไป

7) บริษัท ศรีไทยโมลด์ส จำกัด

  ทรัพย์สินหลักที่บริษัท ศรีไทยโมลด์ส จำกัด (“SMO”) ใช้ในการประกอบธุรกิจได้แก่
  สำนักงานและโรงงานตั้งอยู่บนเนื้อที่ 14 ไร่ 3 งาน 9.4 ตารางวา
  และเครื่องจักรและอุปกรณ์ในการผลิต ถือกรรมสิทธิ์ของตนเอง
  โดยมีทรัพย์สินบางส่วนที่ติดจำนองอยู่กับธนาคารผู้ให้สินเชื่อแต่ละรายดังนี้

  7.1) อาคารห้องชุดจำนวน 3 ห้อง และเครื่องจักรส่วนหนึ่ง
  ติดจำนองกับธนาคารพาณิชย์ในประเทศ
  เพื่อเป็นหลักประกันสำหรับเงินกู้ยืมระยะยาวในโครงการเงินทุนหมุนเวียนเพื่อการอนุรักษ์พลังงานและวงเงินสินเชื่อหมุนเวียน
  ทั้งนี้ ณ วันที่ 31 ธันวาคม พ.ศ. 2555 SMO
  มีภาระหนี้เงินกู้ยืมระยะยาวและวงเงินสินเชื่อหมุนเวียนดังกล่าวจำนวน 1.59 ล้านบาท และ
  2.0 ล้านบาท ตามลำดับ

  7.2) ที่ดินเนื้อที่ 8 ไร่ 0 งาน 75.4 ตารางวา พร้อมสิ่งปลูกสร้าง
  ติดจำนองกับธนาคารพาณิชย์ในประเทศ
  เพื่อเป็นหลักประกันสำหรับวงเงินสินเชื่อหมุนเวียนรวมจำนวน 25.0 ล้านบาท

8) บริษัท ศรีไทย นาโนพลาส จำกัด

  ทรัพย์สินหลักที่บริษัท ศรีไทย นาโนพลาส จำกัด (“SNP”) ใช้ในการประกอบธุรกิจได้แก่
  สำนักงานและโรงงานตั้งอยู่บนเนื้อที่ 5 ไร่ 2 งาน 50 ตารางวา
  และเครื่องจักรและอุปกรณ์ในการผลิต ถือกรรมสิทธิ์ของตนเอง

  ในระหว่างปี พ.ศ. 2555 SNP
  ได้ขอรับการสนับสนุนทางการเงินเป็นเงินกู้ยืมระยะยาวและวงเงินสินเชื่อหมุนเวียนจากธนาคารพาณิชย์ในประเทศเพื่อใช้จ่ายลงทุนตามแผนงานและเป็นแหล่งเงินทุนหมุนเวียน
  โดยมีหลักประกันเป็นการจดจำนองที่ดินพร้อมสิ่งปลูกสร้าง และเครื่องจักรส่วนหนึ่ง ทั้งนี้ ณ วันที่
  31 ธันวาคม พ.ศ. 2555 SNP
  มีภาระหนี้เงินกู้ยืมระยะยาวและวงเงินสินเชื่อหมุนเวียนดังกล่าวจำนวน 9.0 ล้านบาท และ 7.0
  ล้านบาท ตามลำดับ

9) บริษัท ศรีไทย มิยากาวา จำกัด

  ทรัพย์สินหลักที่บริษัท ศรีไทย มิยากาวา จำกัด (“SMW”) ใช้ในการประกอบธุรกิจได้แก่
  สำนักงานและโรงงานตั้งอยู่บนเนื้อที่รวม 11 ไร่ 1 งาน 73 ตารางวา
  และเครื่องจักรและอุปกรณ์ในการผลิต ถือกรรมสิทธิ์ของตนเอง
  โดยมีทรัพย์สินบางส่วนที่ติดจำนองอยู่กับธนาคารผู้ให้สินเชื่อแต่ละรายดังนี้

  9.1)
  เครื่องจักรส่วนหนึ่งติดจำนองกับธนาคารพาณิชย์ในประเทศและข้อตกลงที่จะไม่นำที่ดินจำนวน 2
  แปลง พร้อมสิ่งปลูกสร้างไปทำนิติกรรมใดๆ หรือก่อให้เกิดภาระผูกพัน ตลอดอายุสัญญาเงินกู้
  เพื่อเป็นหลักประกันสำหรับเงินกู้ยืมระยะยาวในโครงการเงินทุนหมุนเวียนเพื่อการอนุรักษ์พลังงาน
  ซึ่ง ณ วันที่ 31 ธันวาคม พ.ศ. 2555 SMW มีภาระหนี้เงินกู้ยืมระยะยาวจำนวน 27.06
  ล้านบาท

  9.2) ที่ดินเนื้อที่ 5 ไร่ 3 งาน 21 ตารางวา พร้อมสิ่งปลูกสร้าง และเครื่องจักรส่วนหนึ่ง
  ติดจำนองกับธนาคารพาณิชย์ในประเทศและข้อตกลงที่จะไม่นำที่ดินจำนวน 2 แปลง
  พร้อมสิ่งปลูกสร้างไปทำนิติกรรมใดๆ หรือก่อให้เกิดภาระผูกพัน ตลอดอายุสัญญาเงินกู้
  เพื่อเป็นหลักประกันสำหรับเงินกู้ยืมระยะยาวและวงเงินสินเชื่อหมุนเวียน ซึ่ง ณ วันที่ 31
  ธันวาคม พ.ศ. 2555 SMW
  มีภาระหนี้เงินกู้ยืมระยะยาวและวงเงินสินเชื่อหมุนเวียนดังกล่าวจำนวน 63.56 ล้านบาท และ
  40.0 ล้านบาท ตามลำดับ

  9.3) เครื่องจักรส่วนหนึ่งติดจำนองกับธนาคารพาณิชย์ในประเทศ
  เพื่อเป็นหลักประกันสำหรับเงินกู้ยืมระยะยาวและวงเงินสินเชื่อหมุนเวียน ซึ่ง ณ วันที่ 31
  ธันวาคม พ.ศ. 2555 SMW
  มีภาระหนี้เงินกู้ยืมระยะยาวและวงเงินสินเชื่อหมุนเวียนดังกล่าวจำนวน 84.45 ล้านบาท และ
  20.0 ล้านบาท ตามลำดับ

5.2 สินทรัพย์ไม่มีตัวตน

สินทรัพย์ไม่มีตัวตนของบริษัทฯประกอบด้วย
ลิขสิทธิ์และโปรแกรมคอมพิวเตอร์เพื่อใช้ในการดำเนินงาน และสิทธิบัตรทางด้านการผลิต
ส่วนใหญ่ได้แก่ สิทธิในการเป็นผู้ผลิตและจำหน่ายฝาเครื่องดื่ม
และสิทธิในการเป็นผู้ผลิตและจำหน่ายสำหรับผลิตภัณฑ์บางรายการของสายธุรกิจซื้อมาขายไป
บริษัทฯได้แสดงรายละเอียดและมูลค่าตามบัญชีสุทธิของสินทรัพย์ไม่มีตัวตนในหมายเหตุประกอบงบการเงินสำหรับปี
สิ้นสุดวันที่ 31 ธันวาคม พ.ศ. 2555 หัวข้อ 15 สินทรัพย์ไม่มีตัวตน – สุทธิ หน้า 51 – 52 ทั้งนี้
บริษัทฯมีอายุของสิทธิในการผลิตและจำหน่ายสินค้าตามสัญญาต่างๆ
ตลอดจนอายุการใช้ประโยชน์ของลิขสิทธิ์และโปรแกรมคอมพิวเตอร์ อยู่ระหว่าง 5 – 10 ปี

5.3 ทรัพย์สินทางปัญญา

บริษัทฯมีทรัพย์สินทางปัญญา 2 ประเภท คือ สิทธิบัตรและเครื่องหมายการค้า
บริษัทฯให้ความสำคัญในการยื่นขอจดทะเบียนเพิ่มเติมทั้งในประเทศและต่างประเทศเพื่อคุ้มครองผลิตภัณฑ์และเครื่องหมายการค้าของบริษัทฯ
เมื่อบริษัทฯมีการออกแบบรูปแบบและลวดลายผลิตภัณฑ์ใหม่ๆ หรือมีการขยายธุรกิจไปยังต่างประเทศ
ทำให้ในปัจจุบันบริษัทฯมีสิทธิบัตรที่ทรงสิทธิและยื่นจดทะเบียนใหม่ทั้งในประเทศและต่างประเทศหลายรายการ
ได้แก่ สิทธิบัตรการออกแบบ สิทธิบัตรการประดิษฐ์ และอนุสิทธิบัตร นอกจากนี้
บริษัทฯมีเครื่องหมายการค้าที่ทรงสิทธิและยื่นจดทะเบียนใหม่ในประเทศและต่างประเทศหลายตราสินค้าและครอบคลุมสินค้าหลายประเภท

การจดทะเบียนเครื่องหมายการค้าและสิทธิบัตรมีลักษณะสำคัญ เงื่อนไข ผลต่อการดำเนินธุรกิจ
และอายุของสิทธิ ดังนี้

สิทธิบัตร

ลักษณะสำคัญ

  สิทธิบัตรที่บริษัทฯได้ขอรับจดทะเบียน แบ่งเป็น 3 ประเภท ดังนี้

1.  สิทธิบัตรการออกแบบ เป็นการคุ้มครองในความคิดสร้างสรรค์ เกี่ยวกับการออกแบบ รูปร่าง
    สีสัน หรือลวดลายของผลิตภัณฑ์ให้เกิดความสวยงามและแตกต่างไปจากเดิม

2.  สิทธิบัตรการประดิษฐ์
    เป็นการคุ้มครองความคิดสร้างสรรค์เกี่ยวกับลักษณะองค์ประกอบโครงสร้างหรือกลไกของผลิตภัณฑ์
    รวมทั้งกรรมวิธีในการผลิต หรือการปรับปรุงคุณภาพของผลิตภัณฑ์ให้ดีขึ้น
    หรือทำให้เกิดผลิตภัณฑ์ใหม่ที่แตกต่างไปจากเดิม
    โดยมีขั้นตอนการประดิษฐ์ที่ความรู้ธรรมดาไม่อาจทำได้ง่าย
    และสามารถนำไปใช้ประโยชน์ด้านอุตสาหกรรม พาณิชยกรรม เป็นต้น

3.  อนุสิทธิบัตร เป็นการคุ้มครองด้านการประดิษฐ์เช่นเดียวกัน
    แต่เป็นการประดิษฐ์ประเภทที่มีเทคนิคเรื่องระดับการปรับปรุงไม่สูงมากนัก

  บริษัทฯได้นำงานไปยื่นคำขอจดทะเบียนที่กระทรวงพาณิชย์
  ทำให้มีสิทธิพิเศษตามที่กฎหมายบัญญัติให้เจ้าของสิทธิบัตรมีสิทธิเด็ดขาดหรือสิทธิแต่ผู้เดียวในการแสวงหาประโยชน์จากการออกแบบผลิตภัณฑ์นั้น
  หรือสามารถอนุญาตให้บุคคลอื่นใช้สิทธิโดยได้รับค่าตอบแทน

เงื่อนไข

  การยื่นคำขอรับสิทธิบัตรการออกแบบผลิตภัณฑ์ของบริษัทฯ
  เป็นการออกแบบผลิตภัณฑ์ใหม่เพื่ออุตสาหกรรมหรือหัตถกรรม คือ
  การออกแบบที่ยังไม่มีใช้แพร่หลายในประเทศ
  หรือยังไม่เปิดเผยสาระสำคัญหรือรายละเอียดในเอกสารหรือสิ่งพิมพ์
  ไม่ว่าในหรือนอกประเทศก่อนวันขอรับสิทธิบัตร หรือไม่คล้ายหรือเหมือนกับแบบผลิตภัณฑ์ที่มีอยู่แล้ว

ผลต่อการดำเนินธุรกิจ

  เมื่อได้รับจดทะเบียนสิทธิบัตร
  บริษัทฯได้รับการคุ้มครองโดยผู้ทรงสิทธิมีสิทธิแต่ผู้เดียวในการผลิตจำหน่าย
  นำเข้าในราชอาณาจักร อนุญาตให้บุคคลอื่นใช้สิทธิโดยได้รับค่าตอบแทน ดังนั้น
  หากมีผู้อื่นฝ่าฝืนสิทธิดังกล่าวของผู้ทรงสิทธิบัตร บริษัทฯก็สามารถที่จะบังคับให้ผู้ฝ่าฝืนสิทธิ
  ระงับการกระทำที่เป็นการฝ่าฝืน และยึดเอาทรัพย์สินที่ฝ่าฝืนนั้นทำลายหรือเรียกค่าเสียหายได้
  อีกทั้งการฝ่าฝืนดังกล่าวยังมีโทษจำคุก หรือปรับ หรือทั้งจำทั้งปรับ
  เพื่อป้องกันไม่ให้คู่แข่งทางการค้าหรือบุคคลอื่นสามารถนำงานของบริษัทฯไปผลิต
  และจำหน่ายแข่งขันกับบริษัทฯโดยไม่ต้องขออนุญาต
  การจดทะเบียนสิทธิบัตรจึงเป็นสิ่งจำเป็นในการแข่งขันทางธุรกิจการค้าและการรักษาผลประโยชน์

อายุของสิทธิบัตร

  สามารถแบ่งตามประเภทของสิทธิบัตรได้ดังนี้

1.  สิทธิบัตรการออกแบบผลิตภัณฑ์ มีอายุคุ้มครอง 10 ปี นับแต่วันยื่นคำขอรับสิทธิบัตร
    และจะต้องเริ่มต่ออายุสิทธิบัตรนับแต่วันที่เริ่มต้นปีที่ 5 จนถึงปีที่ 10

2.  สิทธิบัตรการประดิษฐ์ มีอายุคุ้มครอง 20 ปี นับแต่วันขอรับสิทธิบัตร

3.  อนุสิทธิบัตร มีอายุ 6 ปี นับตั้งแต่วันขอรับอนุสิทธิบัตร
    และต้องชำระค่าธรรมเนียมรายปีตั้งแต่เริ่มต้นปีที่ 5 และปีที่ 6
    และสามารถต่ออายุได้อีกสองครั้ง ครั้งละ 2 ปี (รวม 10 ปี)

เครื่องหมายการค้า

ลักษณะสำคัญ

  เครื่องหมายการค้า คือ เครื่องหมาย (ภาพ, คำ, ชื่อ, ตัวอักษร, ฯลฯ) ที่ใช้กำกับสินค้า
  เพื่อทำให้ประชาชนคนทั่วไป
  หรือผู้บริโภคสามารถแยกแยะสินค้าได้ว่าแตกต่างกับสินค้าอื่นที่ใช้เครื่องหมายการค้าอื่น
  ซึ่งตามความเข้าใจของบุคคลทั่วไปมักเรียกเครื่องหมายการค้าว่า “ยี่ห้อ”

เงื่อนไข

  การจดทะเบียนเครื่องหมายการค้าดำเนินการที่กระทรวงพาณิชย์
  โดยที่เครื่องหมายการค้าที่ยื่นคำขอจดทะเบียนได้ต้องไม่เหมือนหรือคล้ายกับเครื่องหมายการค้าของผู้อื่น
  โดยเฉพาะเครื่องหมายการค้าในกลุ่มสินค้าจำพวกเดียวกัน

ผลต่อการดำเนินธุรกิจ

  เครื่องหมายการค้ามีประโยชน์ทำให้ผู้บริโภคสามารถจดจำและเรียกสินค้าของเครื่องหมายการค้านั้น
  ทำให้ผู้บริโภคสามารถเลือกซื้อสินค้าได้ตามต้องการ และไม่สับสนกับสินค้าอื่น
  และการที่เครื่องหมายการค้าที่ยังไม่จดทะเบียน
  ทำให้เจ้าของเครื่องหมายการค้ามีสิทธิเพียงใช้เครื่องหมายการค้าของตนเท่านั้น
  ไม่มีสิทธิฟ้องเรียกค่าเสียหายต่อผู้ละเมิดเครื่องหมายการค้าของตน
  ซึ่งต่างกับเครื่องหมายการค้าที่ได้รับจดทะเบียน
  หากมีบุคคลใดมากระทำละเมิดโดยการปลอมหรือเลียนแบบเครื่องหมายการค้า
  สามารถฟ้องเรียกค่าเสียหายและฟ้องเพิกถอนการจดทะเบียนเครื่องหมายการค้าที่เหมือนหรือคล้ายได้
  ดังนั้น หากไม่จดทะเบียนเครื่องหมายการค้า
  เมื่อบุคคลอื่นนำเครื่องหมายการค้าดังกล่าวไปปลอมหรือเลียนแบบ
  ซึ่งอาจทำให้ประชาชนสับสนในสินค้า หรือคุณภาพของสินค้าได้
  อันจะมีผลกระทบต่อเจ้าของเครื่องหมายการค้าและการดำเนินธุรกิจ นอกจากนี้
  เครื่องหมายการค้าที่ได้จดทะเบียนแล้วนั้นจะมีระวางโทษจำคุกที่หนักกว่าเครื่องหมายการค้าที่ไม่จดทะเบียน

อายุเครื่องหมายการค้า

  เครื่องหมายการค้าที่ได้รับจดทะเบียน มีอายุการคุ้มครอง 10 ปี นับแต่ยื่นคำขอ
  และสามารถต่ออายุได้เป็นคราวๆ ละ 10 ปี